SL Uradni list Evropske unije C 140/29

Objava vloge za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 140/13

V skladu s členom 51 Uredbe (EU) št. 1151/2012 Evropskega parlamenta in Sveta je ta objava podlaga za uveljavljanje pravice do ugovora.

VLOGA ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (1)

VLOGA ZA SPREMEMBO V SKLADU S ČLENOM 9

„HUILE ESSENTIELLE DE LAVANDE DE HAUTE-PROVENCE“/„ESSENCE DE LAVANDE DE HAUTE-PROVENCE“

ES št.: FR-PDO-0217-0141-20.10.2011

ZGO ( ) ZOP ( X )

1. Postavka v specifikaciji proizvoda, na katero se sprememba nanaša

— ☒ ime proizvoda — ☒ opis proizvoda — ☒ geografsko območje —  dokazilo o poreklu — ☒ metoda pridobivanja — ☒ povezanost — ☒ označevanje — ☒ nacionalne zahteve — ☒ drugo (napotitve na kontaktne podatke skupine vlagateljice in nadzornih organov)

2. Vrsta spremembe

—  sprememba enotnega dokumenta ali povzetka — ☒ sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe

3.1 Postavka „ime proizvoda“

Proizvod se v skladu s točko „ime“ iz prejšnje specifikacije imenuje: „Huile essentielle de lavande de Haute-Provence“/„Essence de lavande de Haute-Provence“.

3.2 Postavka „opis proizvoda“

Opis proizvoda je bil dopolnjen z določbami iz nacionalnih predpisov o opredelitvi kontrolirane označbe porekla „Huile essentielle de lavande de Haute-Provence“, zlasti z analitskimi značilnostmi v povezavi z navedeno označbo.

Skupina vlagateljica želi poleg tega uvesti spremembo štirih analitskih parametrov, ker ugotavlja, da so se ti parametri zaradi globalnega segrevanja v preteklih letih spremenili. Kemična sestava cvetov se je spremenila zaradi navedenih podnebnih sprememb, saj so poletja bolj vroča in bolj suha, pa tudi zaradi pojavitve malih škržatkov, ki povzročajo hitro odmiranje rastlin. Skupina vlagateljica za navedena štiri merila predlaga naslednje spremembe:

— za oktanon-3 se razpon spremeni iz vrednosti „od 0,7 do 2“ v vrednost „od 0,5 do 2“,

— za α-terpineol: iz vrednosti < 0,5 v vrednost ≤ 0,7,

— za razmerje med cis-ß-ocimenom in trans-ß-ocimenom iz vrednosti „od 1,2 do 2,7“ v vrednost „od 1,05 do 2,7“,

— za razmerje med trans-ß-ocimenom in oktanonom-3 iz vrednosti „od 1,4 do 7“ v vrednost „od 1,4 do 9“,

opis proizvoda se spremeni:

„Eterično olje ‚Huile essentielle de lavande de Haute-Provence‘/‚Essence de lavande de Haute-Provence‘ mora imeti te analitske značilnosti:

kislost: < 1,0;

cineol 1,8: od 0,2 do 1,0;

cis-ß-ocimen: od 3,0 do 9,0;

trans-ß-ocimen: od 2,2 do 4,9;

oktanon-3: od 0,5 do 2,0;

kafra: < 0,5;

linalol: < 36;

terpinen-1-ol-4: od 2,5 do 5,5;

lavandulil acetat: > 2,5;

lavandulol: > 0,5;

α-terpineol: ≤ 0,7;

razmerje med cis-ß-ocimenom in trans-ß-ocimenom: od 1,05 do 2,7;

razmerje med trans-ß-ocimenom in oktanonom-3: od 1,4 do 9;

razmerje med linalolom + linalil acetatom in lavandulolom + lavandulil acetatom: od 12 do 18.

Direktor francoskega nacionalnega inštituta za poreklo in kakovost (Institut national de l’origine et de la qualité, INAO) lahko v tržnem letu, ki so ga zaznamovale posebne podnebne razmere, po pridobitvi mnenja skupine vlagateljice z odločbo odobri odstopanja od navedenih meril. Odstopanja ne smejo presegati naslednjih vrednosti:

kislost < 1,2;

cineol 1,8: od 0,1 do 1,5;

cis-ß-ocimen: od 2,5 do 10;

trans-ß-ocimen: od 1,5 do 6;

oktanon-3: od 0,3 do 2,0;

kafra: < 0,55;

linalol: < 38;

terpinen-1-ol-4: od 1,5 do 6;

lavandulil acetat: > 2;

lavandulol: > 0,4;

α-terpineol: < 0,8;

razmerje med cis-ß-ocimenom in trans-ß-ocimenom: od 0,9 do 2,7;

razmerje med trans-ß-ocimenom in oktanonom-3: od 1,4 do 10;

razmerje med linalolom + linalil acetatom in lavandulolom + lavandulil acetatom: od 10 do 20.“

3.3 Postavka „geografsko območje“

Opredeljeni so postopki, ki morajo potekati na geografskem območju označbe: sivka se prideluje in destilira na geografskem območju označbe.

Zaradi jasnosti in natančnosti se vključi seznam občin na geografskem območju označbe, ki je bilo navedeno v odloku o priznanju kontrolirane označbe porekla „Huile essentielle de lavande de Haute-Provence“.

Odobriti je mogoče ta odstopanja:

„Nacionalni odbor za kmetijske proizvode pri nacionalnem inštitutu za poreklo in kakovost (INAO) lahko odobri odstopanja od najmanjše nadmorske višine 800 metrov po pridobitvi mnenja komisije strokovnjakov, ki jo za ta namen določi navedeni odbor. Odstopanja ne morejo vključevati zemljišč na nadmorski višini pod 600 metrov.“

3.4 Postavka „metoda pridobivanja“

Doda se pojasnilo k metodi pridelave rastlin, ki se razmnožujejo le s sejančki. Navedena določba je povzeta iz odloka o priznanju kontrolirane označbe porekla „Huile essentielle de lavande de Haute-Provence“.

3.5 Postavka „povezanost z geografskim območjem“

Ta del je bil preoblikovan tako, da dokazuje posebnosti geografskega območja in proizvoda ter povezanost z geografskim območjem. Ta postavka je bila dodana v skladu z določbami Uredbe Sveta (ES) št. 510/2006 z dne 20. marca 2006 o zaščiti geografskih označb in označb porekla za kmetijske proizvode in živila.

3.6 Postavki „sklicevanje na nadzorne organe“ in „skupina vlagateljica“

Kontaktni podatki uradnih nadzornih organov in skupine vlagateljice so bili posodobljeni.

3.7 Postavka „označevanje“

Določbe o označevanju se spremenijo tako, da se uvede obvezna uporaba znaka ZOP Evropske unije.

3.8 Postavka „nacionalne zahteve“

Specifikacija se v skladu z nacionalno reformo sistema nadzora dopolni s preglednico glavnih točk, ki jih je treba preveriti, in metodo njihovega ocenjevanja.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„HUILE ESSENTIELLE DE LAVANDE DE HAUTE-PROVENCE“/„ESSENCE DE LAVANDE DE HAUTE-PROVENCE“

ES št.: FR-PDO-0217-0141-20.10.2011

ZGO ( ) ZOP ( X )

1. Ime

„Huile essentielle de lavande de Haute-Provence“/„Essence de lavande de Haute-Provence“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 3.2 Eterična olja

3.2 Opis proizvoda, za katerega se uporablja ime iz 1. točke

Eterično olje „Huile essentielle de lavande de Haute-Provence“/„Essence de lavande de Haute-Provence“ je kapljevina, ki se pridobiva s parno destilacijo cvetočih vršičkov rastline Lavandula angustifolia P. Miller. Populacija rastlin v nasadih mora biti lokalnega porekla in se razmnoževati le s sejančki. Izključeni so nasadi klonov, nasadi, nastali z vegetativnim razmnoževanjem, in nasadi, nastali iz sejančkov klonov. Eterično olje „Huile essentielle de lavande de Haute-Provence“ je najpogosteje vmesni proizvod, ki se uporablja pretežno v parfumeriji, pa tudi v farmaciji in aromaterapiji. Eterično olje „Huile essentielle de lavande de Haute-Provence“/„Essence de lavande de Haute-Provence“ mora imeti naslednje analitske značilnosti, ki se merijo s kromatografijo:

kislost: < 1,0;

cineol 1,8: od 0,2 do 1,0;

cis-ß-ocimen: od 3,0 do 9,0;

trans-ß-ocimen: od 2,2 do 4,9;

oktanon-3: od 0,5 do 2,0;

kafra: < 0,5;

linalol: < 36;

terpinen-1-ol-4: od 2,5 do 5,5;

lavandulil acetat: > 2,5;

lavandulol: > 0,5;

α-terpineol: < 0,7;

razmerje med cis-ß-ocimenom in trans-ß-ocimenom: od 1,05 do 2,7;

razmerje med trans-ß-ocimenom in oktanonom-3: od 1,4 do 9;

razmerje med linalolom + linalil acetatom in lavandulolom + lavandulil acetatom: od 12 do 18.

Direktor francoskega nacionalnega inštituta za poreklo in kakovost (INAO) lahko v tržnem letu, ki so ga zaznamovale posebne podnebne razmere, po pridobitvi mnenja skupine vlagateljice z odločbo odobri odstopanja od zgoraj opredeljenih meril. Odstopanja ne smejo presegati naslednjih vrednosti:

kislost: < 1,2;

cineol 1,8: od 0,1 do 1,5;

cis-ß-ocimen: od 2,5 do 10;

trans-ß-ocimen: od 1,5 do 6;

oktanon-3: od 0,3 do 2,0;

kafra: < 0,55;

linalol: < 38;

terpinen-1-ol-4: od 1,5 do 6;

lavandulil acetat: > 2;

lavandulol: > 0,4;

α-terpineol: < 0,8;

razmerje med cis-ß-ocimenom in trans-ß-ocimenom: od 0,9 do 2,7;

razmerje med trans-ß-ocimenom in oktanonom-3: od 1,4 do 10;

razmerje med linalolom + linalil acetatom in lavandulolom + lavandulil acetatom: od 10 do 20.

3.3 Surovine (samo za predelane proizvode)

—

3.4 Krma (samo za proizvode živalskega izvora)

—

3.5 Posebni proizvodni postopki, ki jih je treba izvajati na opredeljenem geografskem območju

Sivka se prideluje in destilira na geografskem območju.

3.6 Posebna pravila za rezanje, ribanje, pakiranje itn.

—

3.7 Posebna pravila za označevanje

Ime označbe porekla in znak ZOP Evropske Unije morata biti jasno navedena na vsaki embalaži, ki se trži pod imenom označbe porekla „Huile essentielle de lavande de Haute-Provence“/„Essence de lavande de Haute-Provence“.

4. Kratka opredelitev geografskega območja

Geografsko območje eteričnega olja „Huile essentielle de lavande de Haute-Provence“/„Essence de lavande de Haute-Provence“ obsega ozemlje naslednjih štirih departmajev: Alpes-de-Haute-Provence, Hautes-Alpes, Drôme in Vaucluse. Sestavlja ga 283 občin. Merila za opredelitev navedenega geografskega območja združujejo posamezne dele fizičnega okolja, ki izpolnjujejo ekološke zahteve sivke, in človeške dejavnike, povezane s proizvodnjo eteričnega olja „Huile essentielle de lavande de Haute-Provence“/„Essence de lavande de Haute-Provence“.

Geografsko območje proizvodnje je omejeno:

(a) na naslednje občine: departma Alpes-de-Haute-Provence Allons, Angles, Annot, Archail, Aubignosc, Authon, Banon, Barles, Barrême, Bayons, Beaujeu, Bellafaire, Beynes, Blégiers, Blieux, Braux, Le Brusquet, Le Caire, Castellane, Le Castellard-Mélan, Castellet-les-Sausses, Val-de-Chalvagne, Châteaufort, Châteauneuf-Miravail, Châteauneuf-Val-Saint-Donat, Chaudon-Norante, Clamensane, Clumane, Cruis, Curel, Demandolx, Digne-les-Bains, Draix, Entrages, Entrevaux, Faucon-du-Caire, Le Fugeret, La Garde, Gigors, Hautes-Duyes, L'Hospitalet, La Javie, Lambruisse, Lardiers, Majastres, Mallefougasse-Augès, Marcoux, Méailles, Montsalier, Moriez, La Motte-du-Caire, Moustiers-Sainte-Marie, La Mure-Argens, Nibles, Noyers-sur-Jabron, Les Omergues, Ongles, La Palud-sur-Verdon, Peipin, Peyroules, Piegut, Prads-Haute-Bleone, Redortiers, Revest-du-Bion, La Robine-sur-Galabre, La Rochegiron, La Rochette, Rougon, Saint-André-les-Alpes, Saint-Benoît, Saint-Etienne-les-Orgues, Saint-Geniez, Saint-Jacques, Saint-Julien-du-Verdon, Saint-Lions, Saint-Pierre, Saint-Vincent-sur-Jabron, Saumane, Sausses, Senez, Simiane-la-Rotonde, Soleilhas, Tartonne, Thoard, Thorame-Basse, Thorame-Haute, Turriers, Ubraye, Valavoire, Valbelle, Venterol in Vergons; departma Hautes-Alpes Antonaves, Aspremont, Aspres-sur-Buëch, Barcillonnette, Barret-le-Bas, La Bâtie-Montsaléon, La Beaume, Le Bersac, Bruis, Chabestan, Chanousse, Châteauneuf-de-Chabre, Châteauneuf-d'Oze, Eourres, L'Epine, Esparron, Espinasses, Etoile-Saint-Cyrice, La Faurie, Fouillouse, La Freissinouse, Furmeyer, Gap, La Haute-Beaume, Lardier-et-Valença, Manteyer, Mereuil, Montbrand, Montclus, Montjay, Montmaur, Montmorin, Montrond, Moydans, Neffes, Nossage-et-Bénévent, Orpierre, Oze, Pelleautier, La Piarre, Ribeyret, Ribiers, La Roche-des-Arnauds, Rosans, Saint-André-de-Rosans, Saint-Auban-d'Oze, Sainte-Colombe, Saint-Genis, Saint-Julien-en-Beauchêne, Sainte-Marie, Saint-Pierre-d'Argençon, Saint-Pierre-Avez, Le Saix, Salerans, Savournon, Serres, Sigottier, Sigoyer, Sorbiers, Théus, Trescléoux, Veynes in Vitrolles; departma Drôme Arnayon, Arpavon, Aulan, Ballons, Barret-de-Lioure, La Bâtie-des-Fonds, Beaumont-en-Diois, Beaurières, Bellecombe-Tarendol, Bellegarde-en-Diois, Bésignan, Bonneval-en-Diois, Boulc, Bouvières, Chalançon, La Charce, Charens, Chaudebonne, Chauvac, Cornillac, Cornillon-sur-l'Oule, Establet, Eygalayes, Eyroles, Ferrassières, Glandage, Gumiane, Izon-la-Bruisse, Jonchères, Laborel, Lachau, Laux-Montaux, Lemps, Lesches-en-Diois, Mévouillon, Miscon, Montauban-sur-l'Ouvèze, Montaulieu, Montbrun-les-Bains, Montferrand-la-Fare, Montfroc, Montguers, Montjoux, Montréal-les-Sources, La Motte-Chalancon, Pelonne, Plaisians, Le Poët-en-Percip, Le Poët-Sigillat, Pommerol, Poyols, Les Prés, Reilhanette, Rémuzat, Rioms, Rochebrune, La Roche-sur-le-Buis, La Rochette-du-Buis, Rottier, Roussieux, Saint-Auban-sur-l'Ouvèze, Saint-Dizier-en-Diois, Sainte-Euphémie-sur-Ouvèze, Saint-Ferréol-Trente-Pas, Sainte-Jalle, Saint-May, Saint-Sauveur-Gouvernet, Séderon, Teyssières, Treschenu-Creyers, Valdrôme, Val-Maravel, Valouse, Verclause, Vercoiran, Vers-sur-Méouge, Vesc, Villebois-les-Pins, Villefranche-le-Château, Villeperdrix in Volvent; departma Vaucluse Aurel, Lagarde-d'Apt, Monieux, Rustrel, Saint-Christol, Saint-Saturnin-d'Apt, Saint-Trinit, Sault, Savoillans in Villars. V navedenih občinah lahko pridobijo navedeno označbo porekla le nasadi na najmanj 800 metrih nadmorske višine. Nacionalni odbor za kmetijske proizvode pri nacionalnem inštitutu za poreklo in kakovost (INAO) lahko odobri odstopanja od najmanjše nadmorske višine 800 metrov po pridobitvi mnenja komisije strokovnjakov, ki jo za ta namen določi navedeni odbor. Navedena odstopanja ne morejo vključevati zemljišč na nadmorski višini pod 600 metrov.

(b) na naslednje občine: departma Drôme Aix-en-Diois, Aucelon, Aurel, Barnave, Barsac, Brette, Chamaloc, Chastel-Arnaud, Châtillon-en-Diois, La Chaudière, Die, Espenel, Eygluy-Escoulin, Laval-d'Aix, Luc-en-Diois, Marignac-en-Diois, Menglon, Molières-Glandaz, Montlaur-en-Diois, Montmaur-en-Diois, Pennes-le-Sec, Ponet-et-Saint-Auban, Pontaix, Pradelle, Recoubeau-Jansac, Rimon-et-Savel, Rochefourchat, Romeyer, Saint-Andéol, Saint-Benoît-en-Diois, Sainte-Croix, Saint-Julien-en-Quint, Saint-Nazaire-le-Désert, Saint-Roman, Saint-Sauveur-en-Diois, Vachères-en-Quint, Vercheny in Véronne. V navedenih občinah lahko pridobijo navedeno označbo porekla le nasadi na najmanj 600 metrih nadmorske višine.

5. Povezanost z geografskim območjem

5.1 Posebnosti geografskega območja

Geografsko območje ima naslednje značilnosti:

Naravni dejavniki Prava sivka, kar je običajno ime za sivko vrste Lavandula angustifolia, dobro uspeva na tleh, ki jih v pedologiji označuje izraz siva rendzina z apnenčastim humusom. Navedena tla so nastala na krednem apnencu iz obdobja jure. Za sivko so poleg tega primerna hladnejša in s tem višja območja, zato raste na najbolj hribovitih predelih, ki se začnejo na 600 ali 800 metrih nadmorske višine. Tako opredeljeno območje se ujema z naravnim območjem rasti prave sivke, zunaj tega območja pa vrsta Lavandula angustifolia hitro propade.

Človeški dejavniki Nabiranje sivke se je v južni Franciji razširilo zlasti v drugi polovici 19. stoletja. Tedaj se je z revnih podeželskih območij izselilo veliko kmečkega prebivalstva. Zemljišča, na katerih so prebivalci stoletja krčili gozd in jih obdelovali, so bila zapuščena. Zaradi erozije so hitro propadala in se pogosto ogolila do kamninske podlage. Na njih so lahko uspevale le trdožive in nezahtevne rastline. Med njimi sta bili prava in širokolistna sivka, ki sta hitro obrasli zapuščene hribe.

V istem času se je močno razmahnila uporaba parfumov in kozmetike. Zaradi bogatih lokalnih virov primarnih proizvodov ter znanja in spretnosti, pridobljenih skozi rodove, se je razcvetela prav parfumska industrija, ki se je ohranila vse do danes in po kateri je mesto Grasse mednarodno zaslovelo kot prestolnica parfumov.

Podjetja iz Grassa so se preselila v zaledje, kjer so na območjih nabiranja sivke za vse poletje namestila svoje destilacijske kotle, druga podjetja pa so sklenila dogovore z lokalnimi destilaterji, ki so zanje pripravljali izvlečke. Tržišče za izvlečke sivke je bilo torej zagotovljeno, zato se je njeno nabiranje hitro razširilo na hribovitem območju Haute-Provence, kjer so do takrat vzrejali drobnico in pridelovali rastline za prehrano.

5.2 Posebnosti proizvoda

Značilnosti proizvoda

Prava sivka se prideluje iz sejančkov lokalnega porekla ali sadik samoniklih rastlin, ki se gojijo v posamezni populaciji. Izvlečki prave sivke imajo zaradi bogate raznovrstnosti navedenih populacij posebnosti in odlike, po katerih se močno razlikujejo od drugih izvlečkov. Najznačilnejši analitski parametri eteričnega olja „Huile essentielle de lavande de Haute-Provence“/„Essence de lavande de Haute-Provence“, ki se merijo glede na površino kromatografskega vrha, so linalol, lavandulol in lavandulil acetat (vrednosti teh aromatičnih sestavin so opredeljene v točki 3.2). Aromatične značilnosti prave sivke se v primerjavi z drugimi vrstami sivke (lavandin in širokolistna sivka) odlikujejo po raznolikosti, prefinjenosti in obstojnosti.

Prepoznavnost

Sloves mesta Grasse v parfumeriji temelji na regionalni proizvodnji eteričnega olja sivke. Proizvajalci so po uvedbi pridelave lavandina, ki je donosnejši, vendar je njegovo olje slabše kakovosti, začeli proizvajati eterično olje izključno z destilacijo prave sivke, da bi parfumarje še naprej oskrbovali z eteričnim oljem, ki jim je prineslo sloves.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Občutljivost sivke za naravno okolje močno vpliva na kemično sestavo in s tem na vonj njenih izvlečkov. To še zlasti velja za sivko „lavande fine de population“ (rastline lokalnega izvora, ki se razmnožujejo le s sejančki in pri katerih sta izključena kakršna koli klonska selekcija ali vegetativno razmnoževanje). Pri tej vrsti sivke ima vsaka rastlina posebne genetske značilnosti, zaradi katerih so posebni tudi analitski odtenki in vonj njenega eteričnega olja.

Sivka se prideluje na najbolj hribovitih predelih, ki se začnejo na 600 ali 800 metrih nadmorske višine in na katerih nižje temperature zagotavljajo prefinjene aromatične značilnosti eteričnega olja.

Rastlina se zaradi pomanjkanja in omejenih količin vode v tleh na navedenih hribovitih območjih ne more vegetativno v celoti izraziti, zato je njena presnova usmerjena v sintezo aromatičnih sestavin.

Cvetove je treba po žetvi posušiti, da se po potrebi odstrani odvečna voda, ki bi lahko imela pri destilaciji usodne posledice. Destilacija poteka z vodno paro, kajti le s tem postopkom se lahko ohranijo aromatične sestavine cvetov. Vodna para med prehajanjem skozi rastlinsko maso veže nase eterična olja, nato se ohladi in znova utekočini. Največja količina eteričnega olja, pridobljena na hektar nasada, je omejena, da bi se tako ohranile vsebnost aromatičnih sestavin in njihove značilnosti.

Med pridelovalcem prave sivke in njegovim proizvodom so se stkale tesne vezi.

Sklic na objavo specifikacije

(člen 5(7) Uredbe (ES) št. 510/2006 (3))

https://www.inao.gouv.fr/fichier/CDCHuileEssentielleLavandeHauteProvence.pdf

(1) Nadomeščena z Uredbo (EU) št. 1151/2012.

(2) Prim. opombo 1.

(3) Prim. opombo 1.